Wee Trading oppgraderer sin nettbutikk

**Tidlig på nyåret får kundene en enklere og raskere handel hos Wee Trading. Nå forbedres nemlig kjøpsprosessen på nett.**

Torleif Nernes, som er ansvarlig for implementeringsprosessen, forteller om en lettere handel for kundene over nyttår.

– Den største forskjellen blir at man kan registrere seg som kunde på websiden og betale direkte med kort. Kjøper man store varer, som for eksempel en gravemaskin, tar man som tidligere kontakt med salgspersonalet for bestilling, forteller Nernes.

I praksis blir kjøpsprosessen mer strømlinjeformet i Wee Trading, noe som betyr mindre manuelt arbeid for hvert salg. Fordelen for kundene er en utvidet nettbutikk med enklere og raskere handel, der feilmarginene også blir mindre. Designmessig blir endringene små, så kundene vil kjenne seg igjen, forteller Nernes.

– Løsningen er utviklet i samarbeid med InBusiness, og testingen er i sluttfasen. Det betyr at vi skal være i full gang på nyåret, noe vi ser frem imot, avslutter Torleif Nernes.